Nye Majorstuen stasjon i knipe: Oslos bompengeregning kan øke med 500 millioner
Staten vil ikke bli med på spleiselag om Majorstuen stasjon. Det kan gi bilistene en gedigen regning.  Det kom som et sjokk på samferdselsbyråd Marit Vea: Før påske la regjeringen frem Nasjonal transportplan (NTP). Den var full av godbiter til distriktene. Men Majorstuen stasjon fikk ikke sine 500 millioner – halve regningen for en helt nødvendig oppgradering.  Den handler ikke om en «lekrere» stasjon. Men å utnytte den ekstra kapasiteten i tunnelen, blant annet med lengre perronger. Da går gjennomstrømmingen raskere og flere tog kan kjøre gjennom tunnelen. – Poenget er å øke frekvensen på Grorudbanen og Lambertseterbanen. Hvis ikke blir Fornebubanen først og fremst et vestkantprosjekt, sier Vea. Etter årevis med planlegging og krymping av prosjektet, starter arbeidene i mai. Ifølge Vea er det ikke et alternativ å stanse. – Det er ingen vits i å bygge Fornebubanen uten den oppgraderingen. Da er det opprørende at regjeringen velger å trekke sitt bidrag. Betales med bompenger Vea setter sin lit til at det blir «ryddet opp» på Stortinget. Men hun har allerede sett på det eneste alternativet Oslo har for å få inn de 500 millionene som mangler: Mer bompenger.  Hvis hele beløpet skal hentes inn på ett år, må rushtakstene økes med 9 kroner for bensinbiler og fem for elbil. Fordeles summen over tre år, blir økningen mindre. – Uansett må folk i Oslo og Akershus ta regningen, sier Vea, før hun betegner statens manglende bidrag som «en total ansvarsfraskrivelse». Satser på Stortinget Ifølge Vea føyer den manglende bevilgningen seg inn i rekken av ansvarsfraskrivelser. Akkurat nå er det konsekvensene av ombygging av Regjeringskvartalet og tre år med stengt Ring 1 som bekymrer mest. – Bare i år må vi bruke 100 millioner på å hindre de verste konsekvensene, sier hun. De vil blant annet gå til å sikre trygge forhold når tusenvis av biler skyve ut i Oslos boliggater. Å fjerne p-plasser og etablere nye bussholdeplasser må også til. – Det forsterker inntrykket av at regjeringen lar Oslo seile sin egen sjø. Jernbanen behandles på en helt annen måte enn byenes kollektivsatsinger.  Torsdag stiller hun til høring på Stortinget og håper på gehør. – Stortingspolitikerne bor i Oslo. Jeg regner med at de vet hvor viktig kollektivtilbudet er. – Hvem satser du på? – Jeg setter min lit til SV og MDG. Jeg tror det er sterke krefter på Stortinget.  Sterk satsing på Oslo-området Statssekretær i Samferdselsdepartementet, Tom Kalsås (Ap), svarer i en mail: «I denne omgang ble det dessverre ikke rom for et eget tilskudd til Majorstuen stasjon.» Han viser så til en inngått byvekstavtale for Oslo-området for 2019–2029 med nær 28 milliarder statlige kroner. I tillegg kan det komme statlige bidrag til ny T-banetunnel gjennom Oslo sentrum. Fra 2023 er det årlige statlige bidraget til Fornebubanen økt til 70 prosent. Det ligger videre an til timinuttersintervaller på lokaltogene fra Asker, Ski og Lillestrøm i tillegg til økt frekvens på togene til Moss. – Dette er en sterk satsing på Oslo-området, skriver han. Når det gjelder stengningen av Hammersborgtunnelen, viser han til at midlertidig stenging av veier vanligvis ikke utløser kompensasjon. Men her er det avsatt 100 millioner til trafikkhåndtering. Statens vegvesen vil i tillegg bidra med ca. 35 millioner til fysiske tiltak.
Staten vil ikke bidra til å oppgradere Majorstuen stasjon. Samferdselsbyråd Marit Vea (V) kaller det «en total ansvarsfraskrivelse» og håper Stortinget rydder opp.  Hvis staten ikke blir med på spleiselaget, må bilistene ta regningen gjennom økte takster i bomringen, sier byråden.